|  |
| --- |
| **Татарстан Республикасы Зеленодольск муниципаль районының « № 46 «Кояшкай» балалар бакчасы» муниципаль мәктәпкәчә белем бирү бюджет учреждениесе»** |

Тема: Халкыбызның күңел бизәкләре.

**Максат**: Татар халкының декоратив-кулланма сәнгать үрнәкләре белән таныштыру. Әби-бабаларыбыз иҗат иткән әйберләргә хөрмәт тәрбияләү. Татар халкының күркәм гореф-гадәтләрен хөрмәтләргә өйрәнү. Балаларны татар халкының милли бәйрәмнәре белән таныштыру, бердәмлек, дуслык хисләре тәрбияләү.

 **Тәрбияче** : Уразова Ильнара Фәрид кызы

**Тәрбияче**. Балалар безнең бүгенге дәресебез гади генә түгел. Без бүген үткән көннәргә, әби-бабаларыбызның яшь чакларына сәяхәткә барырбыз. Безнең барасы җиребез бик ерак. Бәлки, нәрсәгә дә булса утырып барырбыз? (*Балалар транспорт* *төрләрен саныйлар*.) Ә менә безнең әби-бабаларыбыз ераграк җирләргә ат белән барганнар. Атны матур итеп бизәгәннәр: муенына кыңгыраулар тагып, башына чиккән сөлгеләр элгәннәр. Әйдәгез, без дә атка утырып барыйк. (*Атка утырып керәләр*.) Менә килеп тә җиттек. Ашыкмыйча гына өйгә керик. Өй эче нинди матур. Кем тора икән монда?

(*Әби керә.Өстендә-матур итеп тегелгән күлмәк, башында-ак яулык, аягында-читекләр)*

**Әби**.Әссәламегаләйкем, улларым, кызларым!

**Балалар**.Вәгаләйкемәссәлам, әбекәй.

 ***Җыр”Әссәламегаләйкем”***

 ***(Госман Садә шиг., Резидә Әхъярова көе)***

**Әби.** Исән генә килеп җиттегезме? Мин сез киләсен алдан белеп, көтеп тордым.

**Динар.** Каян белдең,әбекәй?

**Әби.** Мендәрләрем ишелеп төште.

**Тәрбияче**. Әби ник алай әйтә,балалар?

**Алмаз.** Мендәр ишелсә, кунак килә, диләр.

**Булат**. Самавыр җырласа, кунак көт.

**Илсаф.** Саескан ишегалдыа төштеме-кунак килә.

**Әби.** Рәхмәт, балалар, менә никадәр кызыклы сынамышлар беләсез икән.

**Рәзил.** Мәче битен юса, кунак килә.

**Асия.** Кашык яки пычак идәнгә төшсә, кунак көт.

**Әби**. Ә кунакларны һәрвакыт табын янына чакырганнар. Әйдәгез, балалар, сезне татар халык ашларын авыз итәргә чакырам. Балалар иң кадерле ризык нәрсә соң? (*Икмәк*)

**Тәрбияче**.Туктагыз әле, бер табышмак әйтәм.

Үзе түгәрәк, урыны түрдәрәк,

Эче тулы күзәнәк.

Әчкелтем дә төчкелтем,

Бар нәрсәдән дә кадерлерәк.(Икмәк)

**Динар**. Татар халкында икмәккә багышланган мәкальләр бик күп. Мәсәлән, икмәкнең валчыгы да бездән олы, коеп ашама.

Ипи-иң зур байлык.

**Әби.** Тагын нинди генә татар халык ашлары беләсез? (*коймак, кабартма, гөбәдия, чәк-чәк*).

**Алмаз.** Әбекәй, мин сезгә бер табышмак әйтәм:

Керт-керт иткән,

Керт-керт кискән чикләвек,

Әчесе бк,әрчисе юк.

Ул нәрсә?

**Әби**. Бу-чәкчәк инде, алма бөртекләрем.Татар халкының иң дәрәҗәле ризыгы ул-чәкчәк.

**Булат.**Табын яме-чәк-чәк,дигән

Сүзләр йөри түгелме?

Һәрбер өйнең түрендә

Урын ала түгелме?

**Рәзил**. Чәкчәк белән кадерле кунакларны каршы алалар. Без дә бүген күчтәнәчкә чәк-чәк алып килдек.

**Илназ**. Күчтәнәчкә җыр да алып килдек.

 **Җыр ”Дәү әнигә бүләккә” (Н.Яхина көе һәм сүз).**

**Асия**. Әбекәй, бу матур, серле сандыгыңда ниләр бар?

Әбиемнең матур сандыгы!

Нинди серләр саклый икән ул?

Гомер буе җыйган хәзинәме,

Әллә инде күңел бизәгеме,

Нинди серләр саклый икән ул?

**Илсаф.** Әбиемнең серле сандыгын

Бер ачасы иде, ачасы...

Әби-баба белгән йолаларны,

Халкыбызның күңел җәүһәрләрен

Бер ачасы иде, ачасы...

**Айнур.** Әбиемнең матур сандыгы

Кызыктыра мине күптәннән

Ачыйк, әбием сандыгыңны,

Яшь буынга мирас булып,

Бер хәзинә калсын үткәннән

**Әби**. Челтәрле сандык туй белән

Кияү өенә төшәр:

Кыз чагының төсе булып,

Түрендә гомер кичәр.

Ягез әле, балалар, ачыйк әле сандыкны!

**Илназ.** Әбекәй, бу нинди китап?

**Әби.** Балалар, бу әби-бабаларыбыздан калган иң изге китап-коръән.

**Динар**. Әби-бабаларыбыз, коръән укып, тәсбих тартып, изге теләкләрен, догаларын юллаганнар.

**Алмаз**. Бу изге китап чисталыкка, пакълеккә, урлашмаска, кешеләргә бер-берләрен җәберләмәскә, изге күңелле булырга өйрәткән. Китап гаиләдә буынннан-буынга күчкән.

**Искәндәр**. Әбекәй бигрәк моңсуланып киттең. Без биеп күңелеңне ачыйк.

**Татар халык биюе.**

**Әби**. Рәхмәт,балакайлар.

**Ранил.** Карагыз әле, нинди матур сөлгеләр! Бу сөлгеләрне үзең чиктеңме әбекәй?

**Әби**. Әй, сөлге-сөлгекәй, гомер юлдашым минем. Чиккән сөлгеләрне Сабантуй колгасына яшь килен бүләге итеп бәйлиләр иде.

**Азалия.** Карагыз әле, нинди матур ашъяулык. Татар хатын- кызының кулыннан һичбер вакыт эш төшмәгән. Җеп эрләгән, шәл бәйләгән, сөлге чиккән, келәм, палас тукыган.

**Ләйсән.** Бу сөлгеләр, эскәтерләр

 Тамбур белән чигелгән.

Әллә инде өсләренә

Чын чәчәкләр сибелгән!

**Лилия.** Безнең дәү әниләребез

Эшнең серен белгәннәр.

Кич утырып, җырлар җырлап

Оста чигү чиккәннәр.

**Әби**. Мендәр тышларын да бик тырышып чигә идек. Каты күзле яман күңелле кешеләрнең күзләре шушы матур чигешле мендәрләргә төшә дә хатын-кызга күз тими.

**Асия.** Ә менә монысы чиккән кулъяулык. Кулъяулыкка йөзек төреп куйгансың, әбекәй.

**Әби.** Яшь чакларда, аулак өйләрдә “йөзек салыш” уйный торган идек.

**Асия.** Әбекәй, безгә дә өйрәт әле.

 **Уен”Йөзек салыш”**

**Әби**.Тезелешеп утырыгыз, учларыгызны тотыгыз. Мин сезгә йөзек салам. Йөзек кемдә икәнне сизсәгез, аңа”җәза бирәбез”.

Йөзек кемдә сикереп чык. (*Асия-дога укый, Искәндәр-санамыш, Лилия-тизәйткеч*.)

**Рәзил**. Ай, нинди матур читекләр!

Бизәк төшкән итекләрне

Читекләр дип йөрткәннәр

Аларны татар кызлары

Бәйрәмнәрдә кигәннәр.

 **Җыр “Бииләр итек,читекләр”**

**Илсаф**. Тагын ниләр бар икән бу сандыкта? (*калфак ала)*

Сандыкта ятты озак

Әбием чиккән калфак

Ул калфакны әбием

Кадерләп кигән һәрчак.

**Булат.** Милләтемнең нуры анда:

 Ука, чугы, чачагы

 Кадерләп саклармын

 Әбиемнең калфагын.

 **Җыр ”Кәләпүшем,калфагым”**

 **(Ф.Вәлиева сүз., Л.Батыр-Болгари көе)**

**Әби.** Түбәтәй чигә һәм тегә белгән кеше алтын куллы санала иде шул.

**Динар.** Бу түбәтәй һәм калфакларга алтын, көмеш яки төрле төстәге җепләр белән бизәкләр төшергәннәр.

Балкып тора түбәтәйләр

Энҗе бөртекләре белән

Алар монда килгән гүя

Чын әкият иленнән.

**Илсаф**. Серле сандыкта әйберләр бик күп икән.

Менә монысы алъяпкыч.Татар кызларының аляпкычлары канатлы булырга тиеш.

**Тәрбияче**. Бала итәкле күлмәктә татар кызларының милли киеме. Итәкләре никадәр күп булса, шулкадәр матуррак санала*.(Тәрбияче чулпы, алкалар, йөзек ала)*

**Искәндәр.** Чың-чың итеп чыңлыйлар

Толымнарда чулпылар

 Иңбашыны хәтле төшкән

Матур көмеш алкалар.

**Булат.** Болар бар да-бизәнү әйберләре. Татар хатын-кызлары зәвык белән киенгәннәр, бизәнү әйберләрен килешле итеп куллана белгәннәр.

**Тәрбияче**.Туган телгә, иксез-чиксез дөнья киңлегенә алып керә торган бәя биреп бетермәслек әһәмиятле чыганакларның берсе-бишек җырлары. Аларның иҗатчылары-әниләр, әбиләр*.*

 ***Җыр ”Бишек җыры”***

**Илназ** .Бишек...Элегрәк мондый бишекләр һәр йортта булган. Нәни балаларны бишектә йоклатканнар, бишек җырлары җырлаганнар.

**Тәрбияче**. Балалар нинди тавыш ишетелә?

 **“Сабан туе”җыры.**

**Малайлар җырлап керәләр*.***

Сабан туе-хезмәт туе,

Шатлык һәм бәхет туе,

Уйнап-биеп, җырлап-көлеп

Бәйрәм итик көн буе.

**Азалия**. Кызлар, егетләр Сабантуйга бүләк җыялар.

**Малайлар керә:**

Кызлар, Сабантуйга бүләкләрегез әзерме?

*Кызлар колгага сөлге эләләр* .

**Айнур.** Шатлыклар күңелебездә,

 Ал кояш күгебездә

Килегез, дуслар, кунакка,

Сабантуй бүген бездә!

*Малайлар чыгып китәләр.*

**Әби**.Татар халкының тагын нинди бәйрәмнәрен беләсез?

**Алмаз.** Нәүрүз бәйрәме - язның көн һәм төн тигезләшкән вакытта үткәрелә.

Торыгыз, тор, хуҗалар

Нәүрүз җитте, беләмсез?

Нәүрүзчеләр килде сезгә,

Ни сөенче бирәсез?

**Булат.** Нардуган бәйрәме - декабрь ае ахырында үткәрелгән.

Нардуган, нардуган,

Нардуган, хуҗалар,

Котлы, мөбәрәк булсын,

Тормыш түгәрәк булсын.

**Рәзил**. Карга боткасы.

Карга әйтә: кар, кар,

Туем җитте, бар, бар,

Ярма, күкәй алып бар,

Сөт - маеңны алып бар,

Карр, карр, карр!

**Ранил**. Без татар халкы әкиятләрен дә бик яратып тыңлыйбыз, уйныйбыз.

 “**Өч кыз”әкиятен сәхнәләштерү**

**Әби.** Рәхмәт балакайларым.

**Тәрбияче**. Әле тагын алдавыч әкиятләр беләсез бит, балалар.

**Булат.** Борын-борын заманда

Булган, ди, бер малай

Сөйләп тә тормам әле

Тавышлансагыз алай.

**Тәрбияче**. Күпме мирас...Һәркайсы затлы, асыл,зиннәтле...Һәммәсе - хәзер сандыкларда гына санарлык кадерле, бәһасез байлык. Күңелләре дә, үзләре дә чиста, матур, куллары уңган булган шул әби-бабаларыбызның.

**Әби**. Ешрак ачыйк без ул сандыкларны. Сокланыйк бу матурлыкка. Балалар сез дә ешрак кунакка киләгез, сәяхәткә чыгыгыз.

Сау бул әбекәй. Рәхмәт сиңа. Рәхәтләнеп ял иттек.

**Җыр”Әйлән-бәйлән”(Ф.Әбүбәкеров көе,Р.Миңнуллин сүз)**